Асахьақәа рцәыргақәҵа "Аллюзия античности" аатит Аԥсны Абанк амузеи аҿы
Аекспозициаҿ жәа-сахьак цәыргоуп, ацәырақәҵа аус ауеит нанҳәа 30 рҟынӡа.
АҞӘА, нанҳәа 19 – Sputnik, Бадраҟ Аҩӡба. Аԥшьа Ҳагԥҳаи Диана Хынҭәԥҳаи русумҭақәа рцәыргақәҵа "Аллюзия античности" захьӡу аатит Аԥсны Абанк амузеи аҿы.
"Аҟыбаҩ ссир злоу ҳсахьаҭыхыҩцәа Аԥшьа Ҳагԥҳаи Диана Хынҭәԥҳаи аинтерес зҵоу рыпроект амҩаԥгара шаҳаҭцәас шәаиуит. Апроект идеиас иамоуп иӡит ҳәа иаҳшьоз иахьатәи ҳаамҭеи антикатә аамҭеи реимадарақәа раарԥшра", - иҳәеит амузеи адиректор Асҭамыр Ҭаниа.
Иара иҳәеит антикатәи аамҭа ашьҭақәа иахьатәи ауаҩы иааикәыршаны ишубо. Иаҳҳәап, "Брехаловка" аколоннада, Аԥсуа драматә театр уҳәа егьырҭгьы.
"Цқьа ҳнаԥшааԥшыр, иаабоит иааҳакәыршаны антикатәи аҟазшьақәа шыҟоу. Иара ықәымӡааӡеит, археологиа иамгаӡеит. Иаҳҳәап, иҟоуп амифологиа. Ҳара ажәытә колхаа ҳархылҵшьҭроуп. Ус анакәха, антикатә мифологиа ҳахәҭакуп. Иаҳгәалаҳаршәап Минотаври Ариаднеи ран колхтәи апринцесса Пасифаиа шлакәыз", - иҳәеит Ҭаниа.
Асахьаҭыхыҩцәа Рцәыргақәҵатә зал хада адиректор Ельвира Арсалиаԥҳа илҳәеит апроект интересуп ҳәа амузеии арҿиаратә ҟазара злу ауааи реимадараз.
"Агәахәара ду унаҭоит Дианеи Аԥшьеи адиалог ахьрықәҿиаз – ахыргьагьа, аныԥшылара, аллиузиа уҳәа зегьы еиҿыркааит иуникалу акультуратә код. Ҳара уи ҳныруеит, еилаҳкаауеит", - азгәалҭеит Арсалиаԥҳа.
Асахьаҭыхыҩ Аԥшьа Ҳагԥҳа илҳәеит Абанк амузеи аҿы иҵәаху антикатәи аԥараҿырпқәа рышьаҭала асахьа аԥҵара Диана Хынҭәԥҳаи лареи иаалырҟьаны ишырыӡбаз.
"Дианагьы саргьы ари амузеи даара бзиа иаабоит. Лассы-лассы арахь ҳааилоит. Сара ара иҵәаху аекспонатқәа санрыхәаԥшуа сгәы иаанагоит дара аҟазараҿ адагьы абзазараҿ ахархәара рымоуп, иааҳакәыршаны иҟоуп ҳәа", - лҳәоит асахьаҭыхыҩ.
Лара еиҭалҳәеит аусумҭақәа мызкы инарзынаԥшуа аус шрыдырулоз.
Ацәыргақәҵа аартызаауеит нанҳәа 30 рҟынӡа.